पाएं अपने शहर की ताज़ा ख़बरें और फ्री ई-पेपरडाउनलोड करें
जयपुर । कस्टम विभाग के डिप्टी डायरेक्टर (आईआरएस) श्रीराम मीणा की हत्या के मामले में तीसरे दिन भी पुलिस को कोई ठोस सुराग नहीं मिला। पुलिस अभी इस मामले में कयासों तक ही सीमित है। आसपास के राज्यों से चालानशुदा बदमाशों के बारे में जानकारी मांगी है।
वारदात के तरीके के आधार पर पुलिस का मानना है कि नजदीकी व्यक्ति के साथ आए एक या दो व्यक्ति पेशेवर बदमाश हो सकते हैं। मीणा की हत्या के बाद जाते समय फोन के तार भी काट गए थे, ताकि अगर मीणा होश में आए तो भी किसी से संपर्क नहीं कर सके।
पुलिस अधिकारियों के अनुसार जांच मीणा के नजदीकी रहने वाले लोगों पर टिकी हुई है। मीणा के मोबाइल डिटेल से भी पुलिस को खास जानकारी नहीं मिली है। पुलिस ने प्रोपर्टी संबंधी विवाद होने की दिशा में भी जांच कर रही है। बुधवार को पुलिस ने मीणा के घर में काम करने वाली बाई से पूछताछ की लेकिन कोई विशेष जानकारी नहीं मिली।
पुलिस अधिकारियों का मानना है कि मीणा का किन-किन से लेन देन था, किसी से विवाद तो नहीं हुआ था या फिर किसी से रंजिश तो नहीं थी इसकी जानकारी मीणा की पत्नी ही बता सकती है। ऐसे में मीणा की पत्नी से पुलिस अब एक दो दिन में बयान लेगी।
पुलिस जांच में सामने आया है कि चार दिन पहले बदमाश किस्म के युवक आईआरएस मीणा के घर के बाहर अभद्रता कर रहे थे। पास ही रहने वाले मीणा के परिचित ने उन युवकों की धुनाई कर दी। जिसकी चर्चा एक दो दिन तक रही थी। पुलिस उन युवकों की भी तलाश कर रही है।
तीये की बैठक में भी नजदीकी के बारे में रही चर्चा
बुधवार को मीणा की तीये की बैठक हुई, जिसमें काफी लोग एकत्र हुए। हत्या को लेकर लोगों में एक ही चर्चा रही कि इसमें किसी नजदीकी का हाथ हो सकता है। जिसने पुलिस जांच को गुमराह करने के लिए सामान बिखेरे ताकि पुलिस इसे लूट के लिए हत्या होना माने और उसी दिशा में जांच हो सके।
हाई प्रोफाइल मामले में इतनी देरी!
डीजीपी हरिश्चंद्र मीना के रिश्ते में चचेरे भाई और रिटायर्ड आईजी हरिराम मीणा के छोटे भाई श्रीराम की शादी पुलिस मुख्यालय में कार्यरत डीआईजी एलएन मीणा की बेटी से हुई थी। बावजूद इसके पुलिस की देरी कई सवाल खड़े कर रही है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn